საქართველოს ფინანსთა მინისტრის

ბრძანება №944
2010 წლის 22 დეკემბერი 

ქ. თბილისი
საჯარო სამართლის იურიდიული პირის – შემოსავლების სამსახურის მიერ საბაჟო სამართალდარღვევის საქმის წარმოების წესის დამტკიცების თაობაზე
საქართველოს საბაჟო კოდექსის 235-ე მუხლის მე-12 ნაწილის, „საქართველოს ფინანსთა სამინისტროს დებულების დამტკიცების შესახებ“ საქართველოს მთავრობის 2004 წლის 21 მაისის №39 დადგენილებით დამტკიცებული დებულების მე-4 მუხლის მე-3 პუნქტის „ლ“ ქვეპუნქტის საფუძველზე, ვბრძანებ:
1. დამტკიცდეს: 

ა) „საჯარო სამართლის იურიდიული პირის – შემოსავლების სამსახურის მიერ საბაჟო სამართალდარღვევის საქმის წარმოების წესი“ (დანართი №1); 
ბ) საბაჟო სამართალდარღვევის ოქმის ფორმა (დანართი №2); 

გ) საბაჟო სამართალდარღვევის ოქმის ფორმების აღრიცხვის ჟურნალის ფორმა (დანართი №3);

დ) საბაჟო შეტყობინების ფორმა (დანართი №4);

ე) საბაჟო სამართალდარღვევის საქმეთა აღრიცხვის ჟურნალის ფორმა (დანართი №5).
2. ძალადაკარგულად გამოცხადდეს „საქართველოს ფინანსთა სამინისტროს შემოსავლების სამსახურში საბაჟო სამართალდარღვევის საქმის წარმოების წესის თაობაზე ინსტრუქციის დამტკიცების შესახებ” საქართველოს ფინანსთა მინისტრის 2006 წლის 20 დეკემბერის №1755 ბრძანება. 

3. ბრძანება ამოქმედდეს გამოქვეყნებისთანავე. 

დანართი №1

საჯარო სამართლის იურიდიული პირის – შემოსავლების სამსახურის მიერ საბაჟო სამართალდარღვევის საქმის წარმოების წესი 


მუხლი 1. რეგულირების საგანი 

ეს წესი განსაზღვრავს საჯარო სამართლის იურიდიული პირის – შემოსავლების სამსახურის (შემდგომში – შემოსავლების სამსახური) მიერ საბაჟო სამართალდარღვევის გამოვლენის, საბაჟო სამართალდარღვევის საქმის წარმოების, განხილვისა და გადაწყვეტილების მიღების, საბაჟო სანქციის შეფარდების, გამოვლენილი საბაჟო სამართალდარღვევის და მასზე მიღებული გადაწყვეტილების აღრიცხვის წესს.


მუხლი 2. საბაჟო სამართალდარღვევის საქმის წარმოებაზე უფლებამოსილი ორგანოები
თუ საბაჟო კანონმდებლობით სხვა რამ არ არის დადგენილი, საბაჟო სამართალდარღვევის საქმეს აწარმოებს, განიხილავს და შესაბამის გადაწყვეტილებას იღებს საბაჟო ორგანო თავისი კომპეტენციის ფარგლებში, საქართველოს საბაჟო კოდექსითა და ამ წესით განსაზღვრული მოთხოვნების დაცვით. 

მუხლი 3. საბაჟო სამართალდარღვევის ოქმის შედგენაზე უფლებამოსილი პირები 

საბაჟო სამართალდარღვევის ოქმს ადგენენ შემოსავლების სამსახურის უფროსის ინდივიდუალური ადმინისტრაციულ-სამართლებრივი აქტით განსაზღვრული პირები.


მუხლი 4. საბაჟო სამართალდარღვევის საქმის განხილვაზე უფლებამოსილი ორგანოები 
1. საბაჟო სამართალდარღვევის საქმეს კომპეტენციის ფარგლებში განიხილავს შემოსავლების სამსახურის გაფორმების დეპარტამენტი (შემდგომში – გაფორმების დეპარტამენტი) და შემოსავლების სამსახურის რეგიონული ცენტრი (შემდგომში – რეგიონული ცენტრი).

2. თუ ამ მუხლის პირველი პუნქტით გათვალისწინებული საბაჟო ორგანოს სპეციალური კომპეტენცია სხვა აქტით არ არის განსაზღვრული, საბაჟო სამართალდარღვევის საქმეს განიხილავს: 
ა) საბაჟო ორგანო, რომელიც გამოავლენს ასეთ საბაჟო სამართალდარღვევას – ამ წესის მე-6 მუხლის პირველი პუნქტის „ა“ ქვეპუნქტით გათვალისწინებულ შემთხვევაში. ამასთან, თუ საბაჟო სამართალდარღვევის საქმის ადგილზე განხილვა აფერხებს საბაჟო პროცედურების განხორციელებას, საბაჟო ორგანოს უფროსს/მის მოადგილეს შეუძლია კანონმდებლობით დადგენილი წესით დაუშვას საქონლის გადაადგილება დანიშნულების საბაჟო ორგანომდე და საბაჟო სამართალდარღვევის საქმე განსახილველად გადაუგზავნოს ამ ორგანოს;

ბ) მე-6 მუხლის მე-2–მე-4 პუნქტებით გათვალისწინებულ შემთხვევებში საბაჟო ორგანო:

ბ.ა) რომლის სამოქმედო ტერიტორიასაც განეკუთვნება სამართალდამრღვევი პირის ადგილსამყოფელი (რეგისტრაციის ადგილის მიხედვით);

ბ.ბ) რომლის სამოქმედო ტერიტორიაზეც იმყოფება საბაჟო სამართალდარღვევის საქონელი ან/და სატრანსპორტო საშუალება, თუ ვერ ხერხდება სამართალდამრღვევი პირის ან მისი ადგილსამყოფლის იდენტიფიკაცია; 

ბ.გ) რომლის სამოქმედო ტერიტორიაზეც, სავარაუდოდ, ჩადენილია საბაჟო სამართალდარღვევა, თუ ვერ ხერხდება ვერც სამართალდამრღვევი პირის და ვერც მისი ადგილსამყოფლის იდენტიფიკაცია, ხოლო სამართალდარღვევის საქონელი ან/და სატრანსპორტო საშუალება დაუდგენელია (ან არ არსებობს);
გ) საქონლის ან/და სატრანსპორტო საშუალების დანიშნულების საბაჟო ორგანო – საქონლის დაკარგვის ან უნებართვოდ განკარგვის შემთხვევაში. 

მუხლი 5. საბაჟო სამართალდარღვევის საქმეზე გადაწყვეტილების მიმღები პირები
საბაჟო სამართალდარღვევის საქმეზე გადაწყვეტილებას (ამ წესის მე-7 მუხლის მე-8 პუნქტით გათვალისწინებული შემთხვევის გარდა) იღებენ გაფორმების დეპარტამენტის უფროსი/მისი მოადგილე, რეგიონული ცენტრის და მისი უფლებამოსილი სტრუქტურული ერთეულის უფროსი/მისი მოადგილე (შემდგომში – „უფლებამოსილი პირი“).


მუხლი 6. ცნობები საბაჟო სამართალდარღვევის ჩადენის შესახებ 

1. საბაჟო სამართალდარღვევის საქმის წარმოების დაწყების საფუძველია ცნობები (ინფორმაცია) საბაჟო სამართალდარღვევის ჩადენის შესახებ, რომელიც:

ა) გამოვლენილია საბაჟო ორგანოს (საბაჟო ორგანოს თანამშრომლის) მიერ სამსახურებრივი უფლებამოსილების განხორციელებისას; 

ბ) საბაჟო ორგანოს მიაწოდა ფიზიკურმა ან იურიდიულმა პირმა, სახელმწიფო მმართველობის ან ადგილობრივი თვითმმართველობის ორგანომ, სამართალდამცავმა ორგანომ, სამართალდამრღვევმა პირმა;

გ) გამოვლენილია შემოწმების შედეგებით ან მოძიებულია ინფორმაციის სხვა საშუალებებში.

2. ამ მუხლის პირველი პუნქტის „ბ“ და „გ“ ქვეპუნქტებით გათვალისწინებულ შემთხვევებში, საბაჟო ორგანოს მიერ მიღებული შესაბამისი ცნობები (ინფორმაცია) დაუყოვნებლივ გადაეცემა იმ საბაჟო ორგანოს, რომლის სამოქმედო ტერიტორიასაც განეკუთვნება სამართალდამრღვევი პირის ადგილსამყოფელი (რეგისტრაციის ადგილის მიხედვით).

3. თუ სამართალდამრღვევი პირის ან/და მისი ადგილსამყოფლის იდენტიფიკაცია შეუძლებელია, ამ მუხლით გათვალისწინებული ინფორმაცია გადაეცემა იმ საბაჟო ორგანოს, რომლის სამოქმედო ტერიტორიაზეც იმყოფება სამართალდარღვევის საქონელი ან/და სატრანსპორტო საშუალება. 

4. თუ ვერ ხერხდება სამართალდამრღვევი პირის ან/და მისი ადგილსამყოფლის იდენტიფიკაცია, ხოლო სამართალდარღვევის საქონელი ან/და სატრანსპორტო საშუალება დაუდგენელია (ან არ არსებობს), ინფორმაცია გადაეცემა იმ საბაჟო ორგანოს, რომლის სამოქმედო ტერიტორიაზეც, სავარაუდოდ, ჩადენილია საბაჟო სამართალდარღვევა.

5. ინფორმაციის მიმღები საბაჟო ორგანო ვალდებულია, გაატაროს ყველა აუცილებელი ღონისძიება საქმის გარემოებათა შესასწავლად და საბაჟო სამართალდარღვევის ოქმის შესადგენად.

6. დავას საბაჟო სამართალდარღვევის საქმის წარმოებისა და განხილვის ქვემდებარეობის თაობაზე წყვეტს შემოსავლების სამსახური. 


მუხლი 7. საბაჟო სამართალდარღვევის ოქმის გაფორმება და სანქციის ადგილზე შეფარდება
1. საბაჟო სამართალდარღვევის საქმის წარმოების დაწყების საფუძველია საბაჟო სამართალდარღვევის ოქმი (დანართი №2) (შემდგომში – ოქმი).

2. ოქმში სამართალდამრღვევი პირის შესახებ მონაცემები ივსება მათი არსებობის შემთხვევაში. 

3. ოქმი დგება 3 (სამ) ეგზემპლარად, რომელთაგან:

ა) ერთი – საბაჟო სამართალდარღვევის საქმის გადასაწყვეტად საჭირო სხვა ცნობებთან ერთად დაუყოვნებლივ ეგზავნება საბაჟო სამართალდარღვევის საქმის განხილვაზე უფლებამოსილ ორგანოს (თუ ამ მუხლის მე-8 პუნქტის შესაბამისად არ ხორციელდება სანქციის ადგილზე შეფარდება) და დაერთვის საბაჟო სამართალდარღვევის საქმეს; 

ბ) მეორე – ბარდება სამართალდამრღვევ პირს შესაბამისი ხელისმოწერით ოქმის ეგზემპლარის ჩაბარების შესახებ, ხოლო, როცა სამართალდამრღვევი პირი არ ესწრება ოქმის შედგენას – ოქმი იგზავნება ოქმის შემდგენლისათვის ცნობილ უკანასკნელ მისამართზე და ჩაბარებულად ითვლება, თუნდაც ადრესატი ამ მისამართზე აღარ ცხოვრობდეს; 

გ) მესამე – რჩება ოქმის შემდგენელთან, ხოლო მისი დამოწმებული ასლი ეგზავნება გაფორმების დეპარტამენტის/რეგიონული ცენტრის შესაბამის სტრუქტურულ ერთეულს. 

4. თუ სამართალდამრღვევი პირი უარს აცხადებს ოქმის ხელმოწერაზე ან მის მიღებაზე (ჩაბარებაზე), მასში კეთდება შესაბამისი ჩანაწერი. სამართალდამრღვევ პირს უფლება აქვს წარმოადგინოს ოქმისათვის დასართავი ახსნა-განმარტებები და შენიშვნები ოქმის შინაარსთან დაკავშირებით, აგრეთვე ჩამოაყალიბოს ხელმოწერაზე უარის თქმის მიზეზები. 

5. სამართალდამრღვევი პირის უარი ოქმის ხელმოწერაზე ან მის მიღებაზე (ჩაბარებაზე), აგრეთვე სამართალდამრღვევი პირის დადგენის ან მისი იდენტიფიცირების შეუძლებლობა არ იწვევს ოქმის იურიდიული ძალის დაკარგვას. 

6. ოქმი ივსება მუქი ფერის კალმით. ოქმში ყველა ჩანაწერი კეთდება გარკვევით. დაუშვებელია გადახაზვა, გადაფხეკა, გადაშლა და ა.შ. ოქმის დაზიანების ან მასში არასწორი მონაცემების შეტანის შემთხვევაში ივსება ახალი ოქმი. ძველი გადაიხაზება ჯვარედინად, რომელსაც ოქმის შემვსები მოხსენებითი ბარათით, გაუქმების მიზეზების მითითებით, აბარებს ოქმის ფორმის გამცემს. 

7. ოქმი მისი შედგენიდან არა უგვიანეს მეორე სამუშაო დღისა რეგისტრირებული უნდა იქნეს საბაჟო სამართალდარღვევის ოქმის ფორმების აღრიცხვის ჟურნალში (დანართი №3) (შემდგომში – ოქმების აღრიცხვის ჟურნალი) ან ოქმების აღრიცხვის ჟურნალის ელექტრონულ ვერსიაში (დანართი №3) და, იმ შემთხვევაში, თუ არ ხდება სანქციის ადგილზე შეფარდება, შემდგომი რეაგირებისათვის დაუყოვნებლივ უნდა გადაეგზავნოს (გადაეცეს) იმ ორგანოს, რომელიც უფლებამოსილია განიხილოს საბაჟო სამართალდარღვევის საქმე.

8. იმ შემთხვევაში, როდესაც გამოვლენილი საბაჟო სამართალდარღვევისათვის შესაძლებელია მხოლოდ ჯარიმის შეფარდება, ხოლო სამართალდამრღვევი პირი სადავოდ არ ხდის მის მიერ ჩადენილი საბაჟო სამართალდარღვევის ფაქტს, რასაც ადასტურებს ოქმზე ხელმოწერით, მაშინ ოქმის შემდგენელი პირის მიერ ხორციელდება სანქციის შეფარდებაც და გამოიყენება საბაჟო სანქციის აღსრულების უზრუნველყოფის ღონისძიებები საქართველოს ფინანსთა მინისტრის მიერ განსაზღვრული წესით. 

9. ოქმის საფუძველზე შეფარდებული ჯარიმის თანხა ექვემდებარება გადახდას ვალდებული პირის ან მისი წარმომადგენლის მიერ საქართველოს საბაჟო კოდექსის 206-ე მუხლის მე-2 ნაწილით დადგენილ ვადაში. 

10. შეფარდებული ჯარიმის დადგენილ ვადაში გადაუხდელობის შემთხვევაში, საბაჟო ორგანო ვალდებული პირის მიმართ ახორციელებს საბაჟო ვალდებულებების შესრულების უზრუნველყოფის ღონისძიებებს საქართველოს საგადასახადო კოდექსის XI თავით საგადასახადო ორგანოებისათვის დადგენილი წესით.


მუხლი 8. შემთხვევები, როდესაც ოქმი არ შედგება
1. ოქმი არ შედგება, თუ საბაჟო სამართალდარღვევა გამოწვეულია ავარიის ან დაუძლეველი ძალის პირობების მოქმედების შედეგად, ხოლო სამართალდამრღვევმა პირმა დაუყოვნებლივ აცნობა ამის თაობაზე საბაჟო ორგანოს და წარუდგინა მას სათანადო მტკიცებულებები. დაუძლეველი ძალის პირობები განისაზღვრება საქართველოს საბაჟო კოდექსის 233-ე მუხლის მე-6 ნაწილის შესაბამისად.

2. საქართველოს საბაჟო კოდექსის 237-ე მუხლით გათვალისწინებული საბაჟო სამართალდარღვევის – საბაჟო გადასახდელების გადაუხდელობის გამოვლენისას ოქმი არ შედგება და ვალდებულებების გადახდევინება ხორციელდება გადაუხდელი საბაჟო გადასახდელების გადახდევინების წესის შესაბამისად, საბაჟო შეტყობინების წარდგენის გზით. 


მუხლი 9. ოქმის ფორმების აღრიცხვა 

1. ოქმს აქვს ინდივიდუალური ნომერი და შეიძლება შედგეს როგორც წერილობითი (რომელიც წარმოადგენს მკაცრი აღრიცხვის ფორმას), ისე ელექტრონული ფორმით, რომლებსაც აქვთ თანაბარი იურიდიული ძალა. 

2. ოქმების გაცემა, დაბრუნება და გაუქმება აღირიცხება ოქმების აღრიცხვის ჟურნალში. ოქმების აღრიცხვის ჟურნალი უნდა იყოს დანომრილი, აკინძული, ბეჭედდასმული და რეგისტრირებული გაფორმების დეპარტამენტში ან შესაბამის რეგიონულ ცენტრში. ოქმის ფორმებს ოქმების აღრიცხვის ჟურნალში აღრიცხავს და გასცემს შემოსავლების სამსახურის ადმინისტრაციული დეპარტამენტი გაფორმების დეპარტამენტის და რეგიონული ცენტრების უფლებამოსილ სტრუქტურულ ერთეულებზე, მიღება-ჩაბარების აქტის საფუძველზე. გაფორმების დეპარტამენტის და რეგიონული ცენტრების სტრუქტურული ერთეულები ოქმების აღრიცხვის ჟურნალში ასევე აღრიცხავენ მიღებულ, გამოყენებულ და დაბრუნებულ (გაუქმებულ ან დაზიანებულ) ოქმებს, რის შესახებაც ამზადებენ ყოველკვირეულ ანგარიშს.

3. ოქმების აღრიცხვის ჟურნალის ელექტრონული ვერსია წერილობითი ფორმით უნდა ამოიბეჭდოს ყოველი წლის ბოლოს, რომლის მიმართაც ვრცელდება ოქმების აღრიცხვის ჟურნალის წარმოებისა და შენახვისათვის ამ წესით დადგენილი მოთხოვნები.


მუხლი 10. საბაჟო სამართალდარღვევის საქმის წარმოების უზრუნველყოფის ზომები
1. საბაჟო სამართალდარღვევის საქმის წარმოების უზრუნველსაყოფად, როცა ამოწურულია ზემოქმედების სხვა ზომები, დასაშვებია სამართალდამრღვევი პირის ადმინისტრაციული დაკავება, პირადი გასინჯვა, ნივთების გასინჯვა, ნივთებისა და დოკუმენტების ჩამორთმევა.

2. გადაწყვეტილებას საბაჟო სამართალდარღვევის საქმის წარმოების უზრუნველსაყოფად ამ მუხლის პირველი პუნქტით გათვალისწინებული ღონისძიებების გამოყენების თაობაზე იღებს და აფორმებს ოქმის შედგენაზე უფლებამოსილი პირი. 


მუხლი 11. სამართალდამრღვევი პირის ადმინისტრაციული დაკავება 

1. ადმინისტრაციული დაკავების შესახებ დგება დაკავების ოქმი, რომელშიც აღინიშნება: მისი შედგენის თარიღი და ადგილი; შემდგენლის თანამდებობა, სახელი, მამის სახელი, გვარი; ცნობები დაკავებული პირის შესახებ; დაკავების დრო და მოტივი. დაკავების ოქმს ხელს აწერენ დაკავების ოქმის შემდგენელი და დაკავებული. თუ დაკავებული უარს აცხადებს დაკავების ოქმის ხელმოწერაზე, ამის შესახებ დაკავების ოქმში კეთდება ჩანაწერი.

2. საბაჟო სამართალდარღვევისათვის დაკავებული პირის თხოვნით მის ადგილსამყოფელს აცნობებენ ნათესავებს, ადმინისტრაციას სამუშაო თუ სწავლის ადგილის მიხედვით. არასრულწლოვანის დაკავების შესახებ აუცილებლად აცნობებენ მის მშობლებს ან სხვა კანონიერ წარმომადგენლებს. 

3. სამართალდამრღვევი პირის ადმინისტრაციულმა დაკავებამ არ უნდა გასტანოს 12 საათზე მეტ ხანს. 


მუხლი 12. პირადი გასინჯვა და ნივთების გასინჯვა
1. პირადი გასინჯვა და ნივთების გასინჯვა შეიძლება აწარმოონ ოქმის შედგენაზე უფლებამოსილმა პირებმა.

2. პირად გასინჯვას ახორციელებს საბაჟო ორგანოს იმავე სქესის შესაბამისად უფლებამოსილი პირი ცალკე ამისთვის განსაზღვრულ ადგილას და იმავე სქესის მოწმის თანდასწრებით. შესამოწმებელი პირის მოთხოვნით მის პირად გასინჯვას უნდა დაესწროს მოწმე, რომელსაც თვითონ აირჩევს იქ მყოფთაგან.

3. ნივთების გასინჯვა უნდა მოხდეს მესაკუთრის ან მისი წარმომადგენლის თანდასწრებით. თუ ნივთების (ბარგის) მესაკუთრის დადგენა შეუძლებელია ან მესაკუთრე უარს აცხადებს, დაესწროს ნივთების გასინჯვას, საბაჟო ორგანოს შესაბამისად უფლებამოსილი პირის გადაწყვეტილებით ნივთები (ბარგი) შეიძლება გასინჯულ იქნეს მესაკუთრის ან მისი წარმომადგენლის გარეშე. 

4. პირადი გასინჯვისა და ნივთების გასინჯვის შესახებ შედგება პირადი გასინჯვის და ნივთების გასინჯვის ოქმები ან/და ოქმში კეთდება შესაბამისი ჩანაწერი. 


მუხლი 13.ნივთებისა და დოკუმენტების ჩამორთმევა
1. ოქმის შედგენაზე უფლებამოსილ პირებს შეუძლიათ სამართალდამრღვევი პირის დაკავების, პირადი გასინჯვის ან ნივთების გასინჯვის დროს აღმოჩენილი ნივთების, საქონლისა და დოკუმენტების ჩამორთმევა, რომლებიც წარმოადგენენ საბაჟო სამართალდარღვევის იარაღს ან უშუალო ობიექტს.

2. ნივთების, საქონლისა და დოკუმენტების ჩამორთმევა შესაძლებელია:

ა) როდესაც აღნიშნული ნივთების, საქონლის შემოტანა/გატანა საქართველოს ტერიტორიაზე აკრძალულია;

ბ) როდესაც ეს ნივთები, საქონელი ან/და დოკუმენტები საბაჟო სამართალდარღვევის საქმეზე მტკიცებულებებს წარმოადგენს;

გ) როდესაც არის საფუძვლიანი ვარაუდი, რომ საბაჟო ვალდებულების შესრულების უზრუნველყოფა სხვა საშუალებით შეუძლებელი იქნება.

3. ჩამორთმეული ნივთები, საქონელი და დოკუმენტები ინახება საბაჟო ორგანოს მიერ განსაზღვრულ ადგილას, ხოლო საბაჟო სამართალდარღვევის საქმის განხილვის შედეგების მიხედვით უბრუნებენ მათ მესაკუთრეს (მფლობელს) ან დადგენილი წესით ახორციელებენ მათ უსასყიდლოდ ჩამორთმევას, საბაჟო შეტყობინებით განსაზღვრულ ვადაში დადგენილი სანქციის გადაუხდელობის შემთხვევაში კი მათ მიმართ ახორციელებენ საბაჟო ვალდებულებების შესრულების უზრუნველყოფის ღონისძიებებს საქართველოს საგადასახდო კოდექსის XI თავით დადგენილი წესით. 
4. ნივთების, საქონლისა და დოკუმენტების ჩამორთმევის თაობაზე შედგება ნივთებისა და დოკუმენტების ჩამორთმევის ოქმები ან/და ოქმში კეთდება სათანადო ჩანაწერი. 

მუხლი 14. საბაჟო სამართალდარღვევის საქმის განხილვა 

1. ოქმის შედგენიდან 30 კალენდარული დღის ვადაში, სამართალდაღვევის საქმის განხილვის მასალებზე დაყრდნობით, უფლებამოსილი პირი საბაჟო სამართალდარღვევის საქმეზე იღებს გადაწყვეტილებას (გარდა ამ წესის მე-7 მუხლის მე-8 პუნქტით და ამ მუხლის მე-2 პუნქტით გათვალისწინებული შემთხვევებისა), რომელიც ფორმდება საბაჟო შეტყობინებით. აღნიშნული ვადის დარღვევით გამოცემული საბაჟო შეტყობინება ჩაითვლება იურიდიული ძალის არმქონედ.

2. თუ ამ მუხლის პირველი პუნქტით გათვალისწინებულ ვადაში შეუძლებელია სამართალდამრღვევი პირის დადგენა ან მისი იდენტიფიკაცია, უფლებამოსილი პირი გამოსცემს ინდივიდუალურ ადმინისტრაციულ-სამართლებრივ აქტს საბაჟო სამართალდარღვევის საქონლის ან/და სატრანსპორტო საშუალების უსასყიდლოდ ჩამორთმევის შესახებ. 

3. შემოსავლების სამსახურის თანამშრომლები ვალდებულნი არიან, ხელი შეუწყონ საბაჟო სამართალდარღვევის საქმის განმხილველ სტრუქტურულ ერთეულებს საბაჟო სამართალდარღვევის საქმეთა წარმოებაში, მოთხოვნისამებრ წარუდგინონ მათ ხელთ არსებული ინფორმაცია და დოკუმენტები, წარმოადგინონ დასკვნები და ახსნა–განმარტებები. 

4. უფლებამოსილი პირი ვალდებულია საბაჟო სამართალდარღვევის საქმეზე დაადგინოს:

ა) განეკუთვნება თუ არა საბაჟო სამართალდარღვევის საქმე შესაბამისი საბაჟო ორგანოს კომპეტენციას;

ბ) გამოთხოვილია ან/და მიღებულია თუ არა სამართალდამრღვევი პირისაგან დამატებითი დოკუმენტები;

გ) შედგენილია თუ არა ოქმი კანონის შესაბამისად;

დ) ჩადენილია თუ არა სამართალდამრღვევი პირის მიერ საბაჟო სამართალდარღვევა;

ე) ექვემდებარება თუ არა სამართალდამრღვევი პირი საქართველოს საბაჟო კოდექსით გათვალისწინებულ პასუხისმგებლობას.

5. უფლებამოსილი პირი ვალდებულია შეაგროვოს, გამოიკვლიოს და შეაფასოს საბაჟო სამართალდარღვევის საქმეზე არსებული მტკიცებულებები.

6. საბაჟო სამართალდარღვევის საქმეზე მტკიცებულებას წარმოადგენს ყველა ფაქტობრივი მონაცემი და გარემოება, რომელთა საფუძველზე დადგინდება საბაჟო სამართალდარღვევის არსებობა ან არარსებობა და რომელთაც მნიშვნელობა აქვს საბაჟო სამართალდარღვევის საქმის სწორად გადაწყვეტისათვის.

7. ამ მუხლის მე-6 პუნქტით გათვალისწინებული მონაცემები დგინდება შემდეგი საშუალებებით: ოქმით, სამართალდამრღვევი პირის ახსნა-განმარტებით, მოწმის ჩვენებით, ექსპერტის დასკვნით, ნივთიერი მტიცებულებით, პირადი გასინჯვისა და ნივთების გასინჯვის ოქმებით, ნივთებისა და დოკუმენტების ჩამორთმევის ოქმებით, საქონლის სინჯებისა და ნიმუშების აღებით, კანონმდებლობით დადგენილი წესის შესაბამისად რევიზია-შემოწმების ჩატარებით და სხვა დოკუმენტებით.

8. უფლებამოსილი პირი, ხელმძღვანელობს რა კანონით და მართლშეგნებით, ახდენს მტკიცებულებების შეფასებას და საბაჟო სამართალდარღვევის საქმის ყველა გარემოების ყოველმხრივ, სრულ და ობიექტურ გამოკვლევაზე დაყრდნობით იღებს გადაწყვეტილებას.


მუხლი 15. საბაჟო სამართალდარღვევისათვის პასუხისმგებლობის განსაზღვრა და საბაჟო სანქციის გამოყენება
1. უფლებამოსილი პირი საბაჟო სამართალდარღვევის საქმის განხილვის მასალებზე დაყრდნობით განსაზღვრავს სამართალდამრღვევი პირის პასუხისმგებლობას საქართველოს საბაჟო კოდექსით გათვალისწინებული საბაჟო სამართალდარღვევისათვის და შესაბამისი სანქციის გამოყენების მიზანშეწონილობას, თუ ეს სამართალდარღვევა საქართველოს კანონმდებლობის შესაბამისად არ იწვევს სისხლის სამართლის პასუხისმგებლობას. 

2. საბაჟო სანქცია გამოიყენება საურავის, ფულადი ჯარიმისა და საბაჟო სამართალდარღვევის საქონლის ან/და სატრანსპორტო საშუალების უსასყიდლოდ ჩამორთმევის სახით საქართველოს საბაჟო კოდექსით გათვალისწინებულ შემთხვევებში.

3. რამდენიმე საბაჟო სამართალდარღვევის გამოვლენისას საბაჟო სანქცია გამოიყენება თითოეული სამართალდარღვევისათვის ცალ-ცალკე.

4. თუ სამართალდამრღვევი ერთზე მეტი პირია, მათ პასუხისმგებლობა დაეკისრებათ სოლიდარულად.

5. საბაჟო სამართალდარღვევის გამო სამართალდამრღვევი პირის მიმართ საბაჟო სანქციის გამოყენება არ ათავისუფლებს მას კუთვნილი გადასახადებისა და მოსაკრებლის გადახდის ვალდებულებისაგან. 

6. საბაჟო სამართალდარღვევის გამო საწარმოს/ორგანიზაციის მიმართ საბაჟო სანქციის გამოყენება არ ათავისუფლებს მის თანამდებობის პირს, შესაბამისი საფუძვლების არსებობისას საქართველოს კანონმდებლობით გათვალისწინებული ადმინისტრაციული, სისხლისსამართლებრივი ან სხვა პასუხისმგებლობისაგან. 


მუხლი 16. საბაჟო სანქციის აღსრულების უზრუნველყოფა
საბაჟო სანქციის აღსრულების უზრუნველყოფის მიზნით, სანქციის შეფარდებაზე უფლებამოსილი პირის მიერ გამოიყენება საბაჟო სანქციის აღსრულების უზრუნველყოფის ღონისძიებები, რომელთა სახეები და გამოყენების წესი განისაზღვრება საქართველოს ფინანსთა მინისტრის მიერ.


მუხლი 17. საბაჟო შეტყობინება
1. საბაჟო შეტყობინება არის საბაჟო ორგანოს ინდივიდუალური ადმინისტრაციულ-სამართლებრივი აქტი (დანართი №4), რომელიც უნდა გამოიცეს უფლებამოსილი პირის მიერ და წარედგინოს სამართალდამრღვევ პირს (შემდგომში – “ვალდებულ პირს~).

2. საბაჟო შეტყობინებაში უნდა აღინიშნოს:

ა) საბაჟო ორგანოს დასახელება და მისამართი;

ბ) საბაჟო შეტყობინების გაგზავნის (გადაცემის) თარიღი;

გ) ვალდებული პირის რეკვიზიტები (სახელი და გვარი; დასახელება, მისამართი);

ე) ვალდებული პირის საიდენტიფიკაციო ნომერი (ასეთის არსებობის შემთხვევაში);

ვ) საბაჟო შეტყობინების წარდგენის საფუძველი საქართველოს საგადასახადო ან/და საბაჟო კანონმდებლობის აქტის იმ ნორმაზე მითითებით, რომლის თანახმადაც მოხდა საბაჟო ვალდებულებების დარიცხვა ან რომელიც დაარღვია ვალდებულმა პირმა;

ზ) საბაჟო შეტყობინების შინაარსი (დაბეგვრის ობიექტი, დარიცხული გადასახდელის, საურავისა და ჯარიმის ოდენობა, საურავის დაწყების დღე, საბაჟო ვალდებულების შესრულების ვადა და გადახდის წესი); 

თ) ვალდებული პირის უფლებები და მოვალეობანი (მათ შორის, საბაჟო შეტყობინების გასაჩივრების წესი);

ი) საბაჟო ვალდებულების შესრულების უზრუნველყოფის ღონისძიებები, რომლებიც გამოიყენება ვალდებული პირის მიმართ ამ საბაჟო შეტყობინების შეუსრულებლობის შემთხვევაში.

3. საბაჟო შეტყობინებას თან ერთვის მისი, როგორც ინდივიდუალური ადმინისტრაციულ-სამართლებრივი აქტის წერილობითი დასაბუთება, რომელშიც მიეთითება ყველა ის ფაქტობრივი გარემოება, რომელსაც არსებითი მნიშვნელობა ჰქონდა საბაჟო შეტყობინების გამოცემისას. 


მუხლი 18. საბაჟო შეტყობინების შესრულება
1. საბაჟო შეტყობინებით გათვალისწინებული თანხა ექვემდებარება გადახდას ვალდებული პირის მიერ საბაჟო შეტყობინების მიღებიდან 15 კალენდარულ დღეში.

2. დადგენილ ვადაში საბაჟო შეტყობინებით განსაზღვრული ვალდებულების შეუსრულებლობის შემთხვევაში, საბაჟო ორგანო ამ ვალდებული პირის მიმართ ახორციელებენ საბაჟო ვალდებულებების შესრულების უზრუნველყოფის ღონისძიებებს საქართველოს საგადასახადო კოდექსის XI თავით საგადასახადო ორგანოებისათვის დადგენილი წესით.


მუხლი 19. საბაჟო შეტყობინების გასაჩივრება
თუ ვალდებული პირი არ ეთანხმება საბაჟო შეყობინებას, მას შეუძლია საბაჟო შეტყობინების მიღებიდან 20 კალენდარულ დღეში საბაჟო ორგანოს გაუგზავნოს საჩივარი საქართველოს საბაჟო კოდექსის IX კარით დადგენილი წესით და ამავე ვადაში წარუდინოს გარანტიები საბაჟო ვალდებულების შესრულების უზრუნველსაყოფად.

მუხლი 20. საბაჟო სამართალდარღვევის საქმეთა აღრიცხვა 

1. საბაჟო სამართალდარღვევის ყველა საქმე გაფორმების დეპარტამენტის/რეგიონული ცენტრის მიერ აღირიცხება საბაჟო სამართალდარღვევის საქმეთა აღრიცხვის ჟურნალში (დანართი №5) (შემდგომში – „საქმეთა აღრიცხვის ჟურნალი“) ან საქმეთა აღრიცხვის ჟურნალის ელექტრონულ ვერსიაში (დანართი №5). 

2. ოქმები და საბაჟო შეტყობინებები ექვემდებარება სავალდებულო რეგისტრაციას საქმეთა აღრიცხვის ჟურნალის შესაბამის გრაფებში.

3. საბაჟო სამართალდარღვევის საქმის და მასზე მიღებული გადაწყვეტილების აღრიცხვისა და რეგისტრაციის ორგანიზებაზე პასუხისმგებლობა ეკისრება გაფორმების დეპარტამენტის/რეგიონული ცენტრის უფროსს, ხოლო საქმეთა აღრიცხვის ჟურნალის წარმოებაზე, შენახვასა და მასში შეტანილი მონაცემების უტყუარობაზე – გაფორმების დეპარტამენტის/რეგიონული ცენტრის დებულებით ან საბაჟო ორგანოს უფროსის ინდივიდუალური ადმინისტრაციულ-სამართლებრივი აქტით განსაზღვრული სტრუქტურული ერთეულის ხელმძღვანელს. 


მუხლი 21.მოთხოვნები საქმეთა აღრიცხვის ჟურნალის გაფორმების, წარმოებისა და შენახვისადმი
1. საქმეთა აღრიცხვის ჟურნალი იხსნება ყოველი კალენდარული წლის დასაწყისში, გაფორმების დეპარტამენტის/შესაბამისი რეგიონული ცენტრის მიხედვით. 

2. საქმეთა აღრიცხვის ჟურნალის ფურცლები ინომრება რიგითობის მიხედვით. საქმეთა აღრიცხვის ჟურნალი უნდა იყოს ზონარგაყრილი, ამასთან, ზონარის კვანძზე ეკვრება ეტიკეტი, რომელიც მოწმდება საბაჟო ორგანოს ბეჭდით. საქმეთა აღრიცხვის ჟურნალის ბოლო გვერდი მოწმდება მის წარმოებაზე პასუხისმგებელი პირის ხელმოწერით.

3. საქმეთა აღრიცხვის ჟურნალში ყველა ჩანაწერი კეთდება ლურჯი ან შავი ფერის კალმით.

4. საქმეთა აღრიცხვის ჟურნალში არ დაიშვება ჩანაწერის გადაფხეკა, ჩასწორება ან ადრე გაკეთებული ჩანაწერების ჩასწორება და მოშორება კორექტორის დახმარებით. აუცილებლობის შემთხვევაში, უზუსტო ჩანაწერი გადაიხაზება ერთი ხაზით ისე, რომ ნათლად ჩანდეს ადრე დაწერილი ტექსტი, ახალი ჩანაწერი კეთდება საქმეთა აღრიცხვის ჟურნალის იმავე გრაფაში, ხოლო 32-ე გრაფაში – „შენიშვნა“ საქმეთა აღრიცხვის ჟურნალის მწარმოებელი პასუხისმგებელი პირი აკეთებს შესაბამის ჩანაწერს (მაგალითად – შესწორებულია მე-8 და მე-15 გრაფები. (თარიღი, ხელმოწერა, გვარი და სახელი)).

5. იმ შემთხვევაში, თუ კალენდარული წლის განმავლობაში წარმოებული საბაჟო სამართალდარღვევის საქმეთა რეგისტრაციისათვის საქმეთა აღრიცხვის ერთი ჟურნალი აღმოჩნდება არასაკმარისი, იხსნება საქმეთა აღრიცხვის ახალი ჟურნალი, რომელიც წარმოადგენს პირველის გაგრძელებას.

6. კალენდარული წლის ბოლოს საქმეთა აღრიცხვის ჟურნალში ყველა ოქმის და საბაჟო შეტყობინების რეგისტრაციის შემდეგ გაფორმების დეპარტამენტის/რეგიონული ცენტრის შესაბამისი სტრუქტურული ერთეულის უფროსი აკეთებს ჩანაწერს რეგისტრირებული საბაჟო სამართალდარღვევის საქმეთა საერთო რაოდენობის შესახებ. 

7. საქმეთა აღრიცხვის ჟურნალის ელექტრონული ვერსია წერილობითი ფორმით უნდა ამოიბეჭდოს ყოველი წლის ბოლოს, რომლის მიმართაც ვრცელდება საქმეთა აღრიცხვის ჟურნალის წარმოებისა და შენახვისათვის ამ წესით დადგენილი მოთხოვნები.

8. საქმეთა აღრიცხვის ჟურნალი ინახება მის წარმოებაზე პასუხისმგებელ სტრუქტურულ ერთეულში მომდევნო ერთი წლის განმავლობაში. მითითებული ვადის გასვლის შემდეგ იგი აღწერით ბარდება არქივს. საქმეთა აღრიცხვის ჟურნალი არქივში ინახება 6 წლის განმავლობაში, რომლის შემდეგაც ნადგურდება სათანადო აქტის საფუძველზე.

9. საქმეთა აღრიცხვის ჟურნალის შენახვის პირობებმა უნდა უზრუნველყოს მისი დაცულობა.

10. საქმეთა აღრიცხვის ჟურნალი წარმოადგენს შიდა გამოყენების დოკუმენტს და იგი (ან მასში არსებული მონაცემები) არ შეიძლება გაიცეს მესამე პირებზე, გარდა საქართველოს კანონმდებლობით გათვალისწინებული შემთხვევებისა.


მუხლი 22. საბაჟო სამართალდარღვევის საქმეთა რეგისტრაციის წესი
1. საბაჟო სამართალდარღვევის საქმის რეგისტრაციის საფუძველს წარმოადგენს ოქმი ან/და საბაჟო შეტყობინება, რომელთა მონაცემებიც საქმეთა აღრიცხვის ჟურნალში შეიტანება ამ წესის მოთხოვნათა შესაბამისად. 

2. საქმეთა აღრიცხვის ჟურნალში საბაჟო სამართალდარღვევის საქმეთა რეგისტრაციას და მონაცემების შეტანას ახორციელებს გაფორმების დეპარტამენტის/რეგიონული ცენტრის შესაბამისი სტრუქტურული ერთეულის პასუხისმგებელი თანამშრომელი, რომელსაც უშუალოდ აქვს დაკისრებული საქმეთა აღრიცხვის ჟურნალში ჩანაწერების წარმოება. 

3. ოქმები და საბაჟო შეტყობინებები საქმეთა აღრიცხვის ჟურნალში რეგისტრირდება არა უგვიანეს 24 საათისა მათი მიღების მომენტიდან.

4. ოქმი მისი შემდგენელი პირის მიერ მარეგისტრირებელ სტრუქტურულ ერთეულს უნდა წარედგინოს ოქმის შედგენის დღიდან არა უგვიანეს 48 საათისა. ოქმის შედგენაზე უფლებამოსილ პირთა მიერ შედგენილი ოქმები და გამოცემული საბაჟო შეტყობინებები ექვემდებარება საქმეთა აღრიცხვის ჟურნალში აუცილებელ რეგისტრაციას შედგენიდან სამი დღის ვადაში.

5. გაფორმების დეპარტამენტის/რეგიონული ცენტრის ადმინისტრაციული შენობის ფარგლებს გარეთ მდებარე სტრუქტურული ერთეულების თანამშრომლების მიერ შედგენილი ოქმის ამ მუხლის მე-4 პუნქტით განსაზღვრულ ვადაში მოწოდების შეუძლებლობისას, გამონაკლის შემთხვევაში, საბაჟო სამართალდარღვევის საქმის რეგისტრაცია დასაშვებია ფაქსით, ტელეფონით ან სხვა საშუალებებით მოწოდებული ინფორმაციის საფუძველზე. ასეთ შემთხვევაში საქმეთა აღრიცხვის ჟურნალში ივსება, სულ ცოტა, პირველი – მე-4, მე-7, მე-8, მე-9, მე-11 გრაფები. მონაცემები სხვა გრაფებში შეიტანება საბაჟო სამართალდარღვევის საქმის წარმოებისათვის აუცილებელი დოკუმენტების წარმოდგენის შემდეგ. 

6. ოქმები და საბაჟო შეტყობინებები საქმეთა აღრიცხვის ჟურნალში რეგისტრირდება მათში არსებული მონაცემების საქმეთა აღრიცხვის ჟურნალის შესაბამის გრაფებში შეტანისა და მათზე საბაჟო სამართალდარღვევის საქმის სარეგისტრაციო ნომრის დაფიქსირების გზით.

7. საბაჟო სამართალდარღვევის საქმის სარეგისტრაციო ნომერი შედგება ერთმანეთისაგან დეფისებით გამოყოფილი სამი მაჩვენებლისაგან, რომელთაგან: 

ა) პირველი აღნიშნავს იმ რეგიონული ცენტრის ან მისი სტრუქტურული ერთეულის კოდს (საბაჟო დეკლარირების კლასიფიკატორის მიხედვით), სადაც დარეგისტრირდა ოქმი, ხოლო გაფორმების დეპარტამენტის შეთხვევაში – „გდ“;

ბ) მეორე – რიგით ნომერს, საქმეთა აღრიცხვის ჟურნალის მიხედვით;

გ) მესამე – მიმდინარე კალენდარულ წელს. 


მუხლი 23. საქმეთა აღრიცხვის ჟურნალის შევსების წესი
1.საქმეთა აღრიცხვის ჟურნალის პირველ გრაფაში შეიტანება საბაჟო სამართალდარღვევის საქმის რიგითი ნომერი. 

2. მე-2 გრაფაში მიეთითება საბაჟო სამართალდარღვევის კვალიფიკაცია საქართველოს საბაჟო კოდექსის მიხედვით, შესაბამისი ნორმის (მუხლის, ნაწილის) მითითებით.

3. მე-3–მე-6 გრაფებში მიეთითება მონაცემები სამართალდამრღვევი პირის შესახებ: ფიზიკური პირის შემთხვევაში – გვარი, სახელი, მისამართი, მოქალაქეობა, პირადობის დამადასტურებელი დოკუმენტის სახეობა და ნომერი, პირადი ნომერი, ხოლო იურიდიული პირის შემთხვევაში – იურიდიული პირის დასახელება, მისამართი, უფლებამოსილი წარმომადგენლის სახელი, გვარი, პირადობის დამადასტურებელი დოკუმენტის სახეობა და ნომერი, პირადი ნომერი. აქვე მიეთითება საიდენტიფიკაციო ნომერი (ასეთის არსებობის შემთხვევაში). 

4. მე-7–მე-12 გრაფებში მიეთითება მონაცემები ოქმის თაობაზე. 

5. მე-13–მე-20 გრაფებში მიეთითება მონაცემები საბაჟო სამართალდარღვევის საქმეზე გამოცემული საბაჟო შეტყობინების, შეფარდებული სანქციისა და სანქციის აღსრულების უზრუნველსაყოფად გამოყენებული ღონისძიების თაობაზე. 

6. 21-ე გრაფაში მიეთითება მონაცემები საბაჟო სამართალდარღვევის საქმესთან დაკავშირებული საჩივრის თაობაზე (საჩივრის საგანი, საჩივრის შეტანის თარიღი და მისი განხილვის შედეგი).

7. 22-ე–29-ე გრაფებში მიეთითება მონაცემები საბაჟო ვალდებულების შესრულების უზრუნველყოფის ღონისძიებების გამოყენების თაობაზე, კონკრეტული ღონისძიებისათვის გამოყოფილ გრაფაში მისი გამოყენების თარიღის დაფიქსირებით.

8. 30-ე გრაფაში ფიქსირდება მონაცემები სანქციის აღსრულების თაობაზე: ჯარიმის გადახდის ან/და საბაჟო სამართალდარღვევის საქონლის ან/და სატრანსპორტო საშუალების უსასყიდლოდ ჩამორთმევის შესახებ, ხოლო საქართველოს საბაჟო კოდექსის 235-ე მუხლით გათვალისწინებულ შემთხვევაში (როცა დადგენილ ვადაში ვერ მოხერხდა სამართალდამრღვევი პირის დადგენა ან მისი იდენტიფიკაცია) – მონაცემები გამოცემული აქტის და საქონლის ან/და სატრანსპორტო საშუალების უსასყიდლოდ ჩამორთმევის შესახებ. 

9. 31-ე გრაფა ივსება იმ შემთხვევაში, თუ საბაჟო სამართალდარღვევის საქმის განხილვისას გამოიკვეთა დანაშაულის ნიშნები და მასში შეიტანება მონაცემები საბაჟო სამართალდარღვევის საქმის მასალების სათანადო ორგანოსათვის გადაცემის თაობაზე, შესაბამისი ორგანოს დასახელება და გადაცემის თარიღი. 

10. 32-ე გრაფაში შეიტანება დამატებითი მონაცემები (თუ ასეთი არსებობს), რომლებიც არ არის შეტანილი პირველ–31-ე გრაფებში, მაგრამ გარკვეული მნიშვნელობა აქვს საბაჟო სამართალდარღვევის საქმის აღრიცხვისა და რეგისტრაციისათვის.


მუხლი 24.ზედამხედველობა საბაჟო სამართალდარღვევის საქმეთა წარმოებაზე
1. შემოსავლების სამსახურის სისტემაში საბაჟო სამართალდარღვევის საქმეთა წარმოებას ზედამხედველობს შესაბამისი სტრუქტურული ერთეული, რომლის კომპეტენციაც განისაზღვრება შემოსავლების სამსახურის დებულებით. 

2. საბაჟო სამართალდარღვევის საქმეთა წარმოებაზე ზედამხედველობა ხორციელდება შემდეგი ფორმით:

ა) საბაჟო სამართალდარღვევის საქმეთა შერჩევითი შესწავლა, საბაჟო სამართალდარღვევის საქმის მწარმოებელი სტრუქტურული ერთეულების ან/და შემოსავლების სამსახურის თანამშრომლების ქმედების (მოქმედების ან უმოქმედობის) კანონიერების შემოწმების მიზნით და შემოსავლების სამსახურის ხელმძღვანელობისათვის შესაბამისი რეკომენდაციების წარდგენა;

ბ) საბაჟო სამართალდარღვევის საქმის მწარმოებელ სტრუქტურულ ერთეულზე ან/და თანამშრომელზე შემოსული საჩივრების განხილვა;

გ) საქმეთა აღრიცხვის ჟურნალის წარმოების მდგომარეობის პერიოდული შემოწმება. 

3. აუცილებელ შემთხვევაში, საბაჟო ორგანოს შესაბამისი სამსახური უფლებამოსილია დამოუკიდებლად აწარმოოს საბაჟო სამართალდარღვევის საქმე, აგრეთვე გამოითხოვოს ის გაფორმების დეპარტამენტიდან/რეგიონული ცენტრიდან და დამოუკიდებლად აწარმოოს იგი. 

დანართი №2 
საჯარო სამართლის იურიდიული პირი –
შემოსავლების სამსახური

საბაჟო სამართალდარღვევის

ოქმი N000000
1.----------------------------------- 


2.-------------------------------------------------------------------
 ოქმის შედგენის თარიღი 






ოქმის შედგენის ადგილი, საბაჟო ორგანოს დასახელება და 
(რიცხვი, თვე, წელი) 












კოდი (არსებობის შემთხვევაში)
3. ------------------------------------- 


4. -----------------------------------------------------------------

 ოქმის შემდგენლის თანამდებობა,




იმ პირის (პირების) თანამდებობა, სახელი და გვარი, 
სახელი და გვარი 











რომელმაც გამოავლინა სამართალდარღვევა

5. ინფორმაცია სამართალდამრღვევი პირის შესახებ: ------------------------------------------------------
---------------------------------------------------------------------------------------------------------------------
(არსებობის შემთხვევაში – საიდენტიფიკაციო ნომერი, ფიზიკური პირის შემთხვევაში – სახელი, გვარი, პირადი ნომერი)

6. საბაჟო სამართალდარღვევის არსი (მათ შორის არსებითი ფაქტები და გარემოებები): -------------
---------------------------------------------------------------------------------------------------------------------
7. საქართველოს საბაჟო კოდექსის ნორმა (მუხლი, ნაწილი), რომელიც ითვალისწინებს პასუხისმგებლობას აღნიშნული სამართალდარღვევისათვის: -----------------------------------------------
8. მოწმის (მისი არსებობის შემთხვევაში) გვარი, სახელი და მისამართი: -------------------------------
---------------------------------------------------------------------------------------------------------------------

9. საქმისწარმოების ან/და სანქციის აღსრულების უზრუნველსაყოფად გატარებული ღონისძიებები: -------------------------------------------------------------------------

---------------------------------------------------------------------------------------------------------------------

(ასეთ შემთხვევაში მიეთითება ღონისძიების დასახელება და ოქმის რეკვიზიტები)

10. შეფარდებულია სანქცია ჯარიმის სახით: ---------------------------------------------------------------
---------------------------------------------------------------------------------------------------------------------
ჯარიმის თანხა ციფრებით და სიტყვიერად (ეს გრაფა ივსება საქართველოს საბაჟო კოდექსის 235-ე მუხლის მე-6 ნაწილით გათვალისწინებულ შემთხვევაში)

11. ოქმის შემდგენელი: ----------------------- მოწმე ან სხვა მონაწილე: ----------------------------------

 ხელმოწერა 










ხელმოწერა და სტატუსი

12. სამართალდამრღვევი პირის/მისი წარმომადგენლის (თუ იგი ესწრება ოქმის შედგენას და სადავოდ არ ხდის მის მიერ სამართალდარღვევის ჩადენის ფაქტს) ხელმოწერა: ------------------------- 

13. სამართალდამრღვევი პირის /მისი წარმომადგენლის (თუ იგი ესწრება ოქმის შედგენას) ხელმოწერა ოქმის ჩაბარებაზე ან/და ოქმის ერთი პირის გადაცემაზე: ------------------------------------ 

14. ოქმის ჩაბარებაზე უარის აღნიშვნა: ------------------------------------------------------------

15. შენიშვნები:-----------------------------------------------------------------------------------------

ჯარიმის გადაუხდელობის შემთხვევაში თქვენ მიმართ გამოყენებული იქნება საქართველოს საგადასახადო კოდექსის XI თავით გათვალისწინებული ღონისძიებები.

ამ ოქმის გასაჩივრება შესაძლებელია საქართველოს საბაჟო კოდექსის 236-ე მუხლის შესაბამისად, IX კარით დადგენილი წესით, საქართველოს ფინანსთა სამინისტროს სისტემაში ან სასამართლოში.

  დამკვეთი: 




დამამზადებელი: 






სფს-ს რეგისტრაციის №

დანართი №3

დანართი №4 

საჯარო სამართლის იურიდიული პირი – შემოსავლების სამსახური
საბაჟო შეტყობინება № –––––
„–––––––––“ –––––––––––– 201–– წ.

  რიცხვი              თვე
1. –––––––––––––––––––––––––––––––––––––––––––––––––––––––––––––––––––––––––––––––––––– 
(საბაჟო ორგანოს დასახელება და მისამართი)

––––––––––––––––––––––––––––––––––––––––––––––––––––––––––––––––––––––––––––––––––––––
2. ვალდებული პირის რეკვიზიტები –––––––––––––––––––––––––––––––––––––––––––––––––––––
 (სახელი, გვარი; დასახელება, მისამართი)

––––––––––––––––––––––––––––––––––––––––––––––––––––––––––––––––––––––––––––––––––––––
(საიდენტიფიკაციო ნომერი (მისი არსებობის შემთხვევაში)

3. საბაჟო შეტყობინების წარდგენის საფუძველი –––––––––––––––––––––––––––––––––––––––––– 

 (საგადასახადო/საბაჟო კოდექსის მუხლი (ნაწილი, 
ქვეპუნქტი), რომლის
–––––––––––––––––––––––––––––––––––––––––––––––––––––––––––––––––––––––––––––––––––––
თანახმადაც მოხდა საბაჟო ვალდებულების დარიცხვა ან რომელიც დაარღვია ვალდებულმა პირმა)

4. საბაჟო შეტყობინების შინაარსი –––––––––––––––––––––––––––––––––––––––––––––––––––––––
 

















(დაბეგგვრის ობიექტი)

	საბაჟო ვალდებულების დასახელება
	საბაჟო გადასახდელის ძირითადი თანხა
	ჯარიმა
	საურავი
	სულ
	საურავის დაწყების დღე

	მოსაკრებელი
	
	
	
	
	

	საბაჟო გადასახადი
	
	
	
	
	

	დღგ
	
	
	
	
	

	აქციზი
	
	
	
	
	

	საბაჟო სანქცია
	
	
	
	
	

	სულ
	
	
	
	
	


5. საბაჟო ვალდებულების შესრულების ვადა და გადახდის წესი ––––––––––––––––––––––––––
––––––––––––––––––––––––––––––––––––––––––––––––––––––––––––––––––––––––––––––––––––
6. ვალდებული პირის უფლებები და მოვალეობანი 

––––––––––––––––––––––––––––––––––––––––––––––––––––––––––––––––––––––––––––––––––––
––––––––––––––––––––––––––––––––––––––––––––––––––––––––––––––––––––––––––––––––––––
ამ საბაჟო შეტყობინებით განსაზღვრული ვალდებულების შეუსრულებლობის შემთხვევაში თქვენ მიმართ გამოყენებული იქნება საქართველოს საგადასახადო კოდექსის XI თავით გათვალისწინებული ღონისძიებები.

ეს საბაჟო შეტყობინება შეიძლება გასაჩივრდეს საქართველოს საბაჟო კოდექსის IX კარით დადგენილი წესით საქართველოს ფინანსთა სამინისტროს სისტემაში ან სასამართლოში.

საბაჟო ორგანოს თანამდებობის პირი: –––––––––––––––– ხელმოწერა
დანართი №5

საბაჟო სამართალდარღვევის საქმეთა აღრიცხვის ჟურნალი
	საქმის №
	სამართალდარღვევის კვალიფიკაცია საქართველოს საბაჟო კოდექსის მიხედვით
	მონაცემები სამართალდამრღვევი პირის შესახებ
	მონაცემები საბაჟო სამართალდარღვევის ოქმის შესახებ

	
	
	გვარი, სახელი/

დასახელება
	მისამართი
	საიდენტიფიკაციო №
	მოქალაქეობა, პირადობის დამადასტურებელი დოკუმენტის სახეობა, № პირადი №
	ოქმის №
	შედგენის თარიღი
	შედგენის ადგილისა და შემდგენელი
	საქმის წარმოების უზრუნველსაყოფად გამოყენებული ღონისძიების სახე
	შეფარდებული სანქცია
	სანქციის აღსრულების უზრუნველყოფა

	მონაცემები საბაჟო შეტყობინების შესახებ
	გასაჩივრების სახე და თარიღი, მისი განხილვის შედეგი
	საბაჟო ვალდებულებების
შესრულების უზრუნველყოფის ღონისძიებების გამოყენების თარიღი

	№
	გამოცემის თარიღი
	გამომცემი პირის თანამდებობა, გვარი, სახელი
	შეფარდებული სანქცია
	დარიცხული ჯარიმის თანხა
	სანქციის  აღსრულების უზრუნველყოფა
	გადაცემის (გაგზავნის) თარიღი
	საბაჟო შეტყობინების შესრულების ვადა
	
	იპოთეკა/გირავნობა
	მესამე პირის მფლობელობაში არსებულ ქონებაზე გადახდევინების მიქცევა
	ყადაღა
	ყადაღადადებული ქონების
რეალიზაცია

	ინკასო
	გადამხდელის  სალაროდან
ნაღდი ფულის  ამოღება

	საბოლოო შედეგი
(მონაცემები ჯარიმის გადახდის შესახებ ან საბაჟო შეტყობინებაზე მიღებული სხვა გადაწყვეტილება)
	თუ გამოიკვეთა დანაშაულის ნიშნები
	შენიშვნა

	საბანკო გარანტია
	დეპოზიტი

